Snowden: Ein folkefiende?

***En folkefiende***

I 1882 kom det siste borgarelege samtidsdramaet til Ibsen, *En folkefiende*. Det handlar om doktor Stockmann, som er lege ved eit kjent badested. Han oppdagar at badevatnet er forgifta, og ventar takksemd når han vil fortelje sanninga for å hindre at folk blir sjuke. I staden opplever han at alle i småbyen vender seg mot han. Oppdaginga hans vil nemleg ruinere hovudnæringa i byen: kurbadet. Sanninga blir ofra for pengane, og Dr. Stockmann blir støytt ut av fellesskapen.

**Varslar**

Doktor Stockmann er det vi vi i dag kallar ein *varslar.* Ein varslar er eit nytt ord i norsk (engelsk ‘whistle-blower’) på ein person som avslører kritikkverdige forhold eller ulovlegheiter i offentleg eller privat verksemd. Varslaren har vore eller er tilsett i denne verksemda og har derfor hatt direkte tilgang til informasjon om dei kritikkverdige forholda.

Eit aktuelt døme er politietterforskaren Robin Shaefer ved Bergen Politikammer i den såkalla Monika-saka. I 2011 blei ei åtte år gammal jente, Monika Svinglinskaja, funnen drepen heime i Sund på Sotra utanfor Bergen. Der budde ho aleine saman med mora, som ikkje var heime.

Politiet henla saka som sjølvmord. Schaefer gjekk igjennom saka i samband med ei anna drapssak. Han aksepterte ikkje henleginga, men møtte mykje motstand internt i politiet. Til slutt gjekk han til media, og politiet blei tvinga til å ta saka opp att. Til slutt blei sambuaren til mora arrestert, sikta for drap på Monika. Scaefer fekk oppreising. Han fekk Fritt Ords pris for 2015 og har skrive boka *Monika-saka – min historie – fra drapsetterforsker til varsler*.

**Snowden**

Verdas mest kjende varslar er truleg amerikanaren Edward Snowden. Han arbeidde i National Security Agency (NSA) som er verdas største etterretningsbyrå med 30 000 tilsette. Etter kvart oppdaga han at amerikansk og britisk etterretning systematisk registrerte og overvaka datatrafikken i verda. Det vil seie at alle borgarar i prinsippet er overvaka.

Snowden var opprørt over det han fann, og meinte dessutan at det braut med den amerikanske grunnlova. I løynd tok han med seg ei rekkje datafiler som avslørte omfanget av overvakinga. Frå eit hotellrom i Hong Kong fekk han hjelp av to journalistar til å offentleggjere at nettstader som Facebook, Yahoo!, Google, YouTube, Microsoft, Gmail, Apple og Skype har gitt NSA tilgang til servarane sine.

Dessutan avlytta NSA 35 statsleiarar, flere av dei allierte med USA. Blant anna avlytta dei telefonen til den tyske forbundskansleren Angela Merkel i ti år!

Amerikanske styresmakter ville ha kloa i Snowden, som dei skulda for spionasje. Snowden fekk avslag då han søkte om politisk asyl i 21 europeiske land, blant dei Norge. Han har fått førebels asyl i Russland.

**Bjørnsonprisen**

I 2015 blei det kjent at Snowden fekk tildelt Bjørnson-prsien for 2015. Dette er grunngivinga deira:

«Bjørnson-akademiet tildeler **Bjørnsonprisen** til Snowden for hans arbeid for personvern, og for at han retter et kritisk søkelys mot  staters overvåkning av sine og andres innbyggere. Edward Snowden blir fortsatt betraktet som en forbryter av den amerikanske staten. Andre  både i og utenfor USA, ser ham som en varsler, en rettighetsforkjemper og et symbol på kampen mot illegitim statlig overvåkning. Snowden har gjennom sine avsløringer vist hvordan den elektronisk integrerte informasjonsverdenen kan være en trussel mot personlig integritet, men også mot ytringsfriheten. Dersom alt som blir sagt og skrevet kan bli registrert og lagret av staten, vil den frie utveksling av tanker, meninger og ideer bli skadelidende på flere måter. Dette er et tema som ligger tett opptil flere av Bjørnsons hjertesaker.»